साहब ! जमीनों की नीलामी रोको, यह धोखा है
भारतीयकिसान यूनियन के जिला प्रधान रोहताश बेनीवाल की अध्यक्षता में सोमवार को किसान यूनियन के पदाधिकारियों किसानों को एक दल डीसी राजीव रतन से मिला। प्रतिनिधिमंडल के सदस्यों ने डीसी से अपील की कि खरखौदा में किसानों को कर्ज नहीं चुकाने पर जमीन की नीलामी का नोटिस भेजा जा रहा है। उन्होंने कहा कि किसानों की हालत मौसम की मार से पहले से ही खराब है। जिस कारण किसान अपने परिवार का भरण पोषण करने में अक्षम साबित हो रहा है। ऊपर से जमीनों की नीलामी का यह खौफ किसान बहुत भय में है। किसानों के पास अब आत्महत्या के अलावा दूसरा कोई विकल्प नहीं है। किसानों की हालत बदतर होती जा रही है। हस्तक्षेप कर किसानों को राहत प्रदान करने की उन्होंने अपील की है।
रोहताश बेनीवाल ने कहा कि डीसी साहब किसान बहुत बुरे दौर से गुजर रहा है। किसानों को अपना परिवार चलाने में भी परेशानी हो रही है। मुश्किल से तो गेहूं की फसल के लिए खाद और कीटनाशक वह जुटा रहा है। ऐसे में अब कर्ज चुकाना उनके लिए किसी बड़ी मुसीबत से कम नहीं है। उन्होंने डीसी से अपील की कि कर्ज में राहत प्रदान की जाए ताकि किसान खुशहाली से अपने बच्चों के लिए खेत में काम कर रोटी का बंदोबस्त कर सके। उन्होंने कहा कि एनसीआरबी की रिपोर्ट के अनुसार देश में 45 किसानों ने आत्म हत्या कर ली है। अगर किसानों को राहत नहीं दी गई तो जिले के किसान आंदोलन करने को मजबूर होंगे। इस दौरान हीरा लाल, राय सिंह, दरियाव सिंह, सुरेंद्र सिंह, राज सिंह, राम कंवार वेद प्रकाश आदि मौजूद रहे।
hin_Deva hin_Deva hin_Deva